über Marble Bar in Karijini NP denn uf Tom Price    Widr bitzi Outback Schnuppere: d Pilbara-Region  Unsere Wäg isch über Marble Bar zum Karijini Nationapark gange. Unterwägs hämmer ebbe Marble Bar krützt. S sig schinz die heissischti Stadt vodr Wält und isch drum au im GuinnesBook erwähnt... abr für Touris hets also gar nüt z biete. S isch e richtig vergässes Kaff wo us paar  Hüser und zwei Tankstelle bestoht. Und natürlig s anschinend beriehmte Hotel (Pub). Also d Lyde isch do schomol gsi, und denn hets no kei Rauchverbott im Hotelpup gä, und irgendwie isch das jetzt drum au überhaupt nümm s gliche. Womer dört e Bierli drungge hänn isch dr Abligg vo däne zwei andr Bar und däre hinterdr Bar zimmlig druurig gsi...mr sinn gläb nidmol me als willommeni Abwäggslig betrachtet worde, so dermasse desinteressiert hännsi sich umdreit und uns kurz agluegt. Als wäre si so dermasse glangwiilt,  dass sogar e Abwäggslig se langwiilt... und durchs Rauchverbott ischs grad no bitz lanwyliger worde...s hett e Billardisch ka und zwei fetti Hünd, und paar Bilder sinn ufghängt gsi. Für uns ischs am interessantischte gsi däne Hünd bitz wasser z gä und: dr Zeedel wone Spruch vomene Schwarze druff gstande isch: dä het folgendes usgseit: he du wisse maa, kasch du mir das mol erkläre?: Wenn du gebore wirsch bis rosa, wennsdr schlächt isch grien, wenn hässig bisch, fieber hesch odr d sunne di präglet wirsch  rot, wenn kei luft me hesch laufsch blau a, und wennde alt bisch und stirbsch wirsch grau ... und mir sinn immer schwarz, und du seisch uns farbige? ... het no öbbis nid?  Jo, mehr het uns dä ort nid glehrt. Sinn denn au widr witter über immer hügeliger wärdendi Dräggstrosse in Karinjini NP. Dört hämmer e wunderschöni, ruhigi Stärneklari Nacht erläbt. Dingos hänn ys bsuecht (s sinn schüchi die hünd), und d Stärne sinn fascht bis an Bode vom Horizont ko!!! Dr Himmel isch soo noch, und will dr Mond nid  gschuune het isches ächt dr Hammer gsi...Stärne überall, bis an boode fascht, und denn die Stilli. Überwältigend!!  Am morge hännmr die no kiehle Morgestunde gnutzt zum ind Dales Gorge z go. E 3 Stündigi Wanderig mit Ändziel BadePool. Ächt, d Natur isch so sauschön do. Scho fascht kitschig, abr ebbe ächt!! Im Mai bis Juni hets do no viel mehr Wasser, und e grosse Teil vom Wanderwäg wurd denn für kurzi Zyt unter Wasser sy. Unvorstellbar. Für uns isch dä Ort do e Persönliche Lieblingsort worde. S het Libälle  ummeka, roti, gäli, und Schmätterling. Me kas nid so verzelle, me muess sälber dört ane go zum wüsse wie schöns in däm Karijini isch!  Abr ebbe, d Hitz...kasch ab de 11h nur no warte bises ändlig oobe wird unds widr bitz abkiehlt. Und willme dure Daag nüt ka mache sinnmr nochdämer no Paar sehr Ydrüggliche Schluchte vo Oobe agluegt hänn, witer uf TomPrice gfahre. Me hätt au könne abewandere und im yskalte Wasser Baade...abr nid bi rund 40 Grad!  Z nacht isches denn so richtig kalt worde in däre  Pilbara Region. Hänn unseri Schloofsägg richtig bruucht. Und me het richtig tief und fescht könne dräume.  Dr Wäg het uns denn über suprschöni Dräggströssli zudr Exmouth Halbinsle brocht. Mängmol meintme ächt, me heig sich verfahre, will eifach huere lang nüt kunnt wo mitdr Karte überystimmt. Das liegt wohl dra, dass wenns e Dräggstross wägschwemmt, e neui näbedra gmacht wird. Zobe sinnmr am Ziel akoh, e geils wildcamp gfunde und e witteri Stärneklari, kiehli Nacht verbrocht.